ओह् आग्गै जाइयै एह् बी लिखदे न जे “हर देश केईं-केईं बारी ‘वीर युग’ दी अवस्था चा लंघेआ ऐ। इस करी, दुनियां भर दे साहित्य च उपलब्ध होने आह्‌ले महाकावयें चा ऐसे महाकाव्यें दी गिनतरी मती ऐ, जेह्‌ड़े वीर-गाथाएं उप्पर अधारत न।” इसदा एह् मतलब बी नेईं जे महाकाव्यें दा सृजन शांति-काल च होआ गै नेईं। शांति-काल च महाकाव्य लखोए जरूर, पर उन्दी गिनतरी बड़ी घट्ट ही। शांति-काल च लखोनें आह्‌ले ऐसे महाकाव्यें गी “कलात्मक महाकाव्य” आक्खेआ गेआ। इस चाल्ली दे महाकाव्यें दी बी भारत च इक लम्मी परम्परा रेही ऐ, जेह्‌ड़ी ‘कुमार संभव’ त ‘रघुवंश’ कोला चलदी-चलदी ‘कामायनी’ तगर आनी पुज्जी ऐ।